A im Eazbisdum Soizbuag hods goa ned so weng hoamliche Efangelische gem und wai da Eazbischof mindesdns so katholisch woa wia da Kaisa in Wean, iss a doat de Situazion fia de Krypto-Protestantn schwiariga woan. Easchde Exulantn-Wön hods schau 1613-1615 gem, wo 600 Leit aus Rodschdod noch Estareich und Mean fadrim woan san und 218 Gastaina in dn protestantischn Noadn fum Reich zong san. Schbeda woa as Broblem fum Eazbischof, das a bis auf a mitlare Garde ned bsondas fü aigens Milidea ghobt hod und bledawais a nu grod de mearan Efangelischn bai de Beaglaid und Salinenoawata zan findn woan, de owa wichdig fia de wiatschoftliche Basis fum Laund woan, nemli in Soizhaundl. De Beaglaid woan schwiariga zan easezn wia a boa Bauan und bsondas in Dianbeag bai Hallein haum de efangelischn Beakoawata mim Schaitberger Joseph an Aunfiara ghobt, dea de Grupm zaumghoidn hod und eana oiwai wida Muad gmocht hod, dass fest zam Glaum schdengan.